ರೈತರ ಪ್ರತಿಭಟನೆ, ವಾಹನ ತಪಾಸಣೆ: ದೆಹಲಿಯಲ್ಲಿ ಭಾರೀ ಟ್ರಾಫಿಕ್ ಜಾಮ್ ನವದೆಹಲಿ: ಕೇಂದ್ರ ಸರ್ಕಾರದ ಹೊಸ ಕೃಷಿ ಕಾನೂನುಗಳನ್ನು ವಿರೋಧಿಸಿ ಸಾವಿರಾರು ರೈತರು ನಿನ್ನೆಯಿಂದ ದೆಹಲಿ ಚಲೋ ಪ್ರತಿಭಟನೆ ನಡೆಸುತ್ತಿದ್ದಾರೆ. ಈ ಹಿನ್ನೆಲೆ ಪೊಲೀಸರು ವಾಹನಗಳ ತಪಾಸಣೆ ಮಾಡ್ತಿದ್ದು, ದೆಹಲಿಗುರುಗ್ರಾಮ ಗಡಿಯಲ್ಲಿ ಭಾರೀ ಟ್ರಾಫಿಕ್ ಜಾಮ್ ಉಂಟಾಗಿದೆ. ಉತ್ತರಪ್ರದೇಶ, ಉತ್ತರಾಖಂಡ್, ಕೇರಳ, ರಾಜಸ್ಥಾನ, ಪಂಜಾಬ್ ಹಾಗೂ ಹರಿಯಾಣದ 50 ಸಾವಿರಕ್ಕೂ ಹೆಚ್ಚು ರೈತರು ಕಳೆದ ರಾತ್ರಿ ಕೊರೆಯುವ ಚಳಿಯಲ್ಲೇ ಟ್ರ್ಯಾಕ್ಟರ್ಗಳಲ್ಲಿ ಹರಿಯಾಣದ ಮೂಲಕ ದೆಹಲಿಯ ಗಡಿ ತಲುಪಿದ್ದಾರೆ. ಇಂದು ಬೆಳಗ್ಗೆ ರೈತರು ರಸ್ತೆಗಳಲ್ಲೇ ಉಪಹಾರ ತಯಾರಿಸುತ್ತಿರೋದು ಕಂಡುಬಂತು. ಏನೇ ಆದ್ರೂ ನಾವು ದೆಹಲಿಯನ್ನೇ ತಲುಪುತ್ತೇವೆ. 6 ತಿಂಗಳ ರೇಷನ್ ಸಮೇತ ನಮ್ಮ ಕುಟುಂಬಸ್ಥರೊಂದಿಗೆ ಪ್ರಯಾಣ ಮಾಡುತ್ತಿದ್ದೇವೆ ಅಂತ ರೈತರು ಹೇಳಿದ್ರು. ಅತ್ತ ರೈತರನ್ನ ತಡೆಯಲು ದೆಹಲಿ ಗುರುಗ್ರಾಮ ಗಡಿಯಲ್ಲಿ ಸಿಐಎಸ್ಎಫ್ ಸಿಬ್ಬಂದಿಯನ್ನು ಕೂಡ ನಿಯೋಜನೆ ಮಾಡಲಾಗಿದೆ. ಮತ್ತೊಂದೆಡೆ ರೈತರ ಪ್ರತಿಭಟನೆಯಿಂದ ರಸ್ತೆಗಳು ಬ್ಲಾಕ್ ಆಗಿರೋ ಕಾರಣ ಬೇರೆ ರಾಜ್ಯಗಳಿಂದ ದೆಹಲಿಯತ್ತ ಬರುತ್ತಿರುವ ಜನರು ಸಮಸ್ಯೆ ಎದುರಿಸುತ್ತಿದ್ದಾರೆ. ಹಲವಾರು ಮಂದಿ ಬಸ್ ಹಾಗೂ ಇತರೆ ವಾಹನಗಳಲ್ಲಿ ದೆಹಲಿ ಪಾಣಿಪತ್ ರಸ್ತೆಯಲ್ಲೇ ಸಿಲುಕಿ ಪರದಾಡುವಂತಾಗಿದೆ. ನಾನು ಜಮ್ಮುವಿನಿಂದ ಬಂದಿದ್ದೇನೆ. ನಿನ್ನೆ ಸಂಜೆ ದೆಹಲಿ ತಲುಪಬೇಕಿತ್ತು. ಆದ್ರೆ ಈವರೆಗೂ ಯಾವುದೇ ಅಪ್ಡೇಟ್ ಸಿಕ್ಕಿಲ್ಲ ಅಂತ ಶಿವಾಂಜಿ ಅನ್ನೋ ಪ್ರಯಾಣಿಕರೊಬ್ಬರು ಹೇಳಿದ್ದಾರೆ. ಮಹಿಳೆಯರು ಪುಟ್ಟ ಮಕ್ಕಳನ್ನ ಕೈಯಲ್ಲಿ ಹಿಡಿದು ರಸ್ತೆ ಬದಿ ಕುಳಿತ ದೃಶ್ಯ ಕಂಡುಬಂದಿದೆ.